REGLEMENTĂRI PRIVIND INTERPRETAREA AUTENTICĂ A LEGII


ABSTRACT
Interpretarea legii este operaţia logico-raţională care lămurind înţelesul exact şi complet al dispoziţiilor normative oferă soluţiile juridice cele mai adecvate pentru diferitele categorii de speţe. 

Din acestă definiţie rezultă că interpretarea este o operaţiune care priveşte în mod direct procesul de aplicare a dreptului, deoarece prin intermediul său se precizează sensul, înţelesul şi efectul exact al dispoziţiei cuprinsă în norma de drept supusă interpretării spre a se stabili mai întâi dacă şi în ce măsură respectiva normă îşi găseşte aplicarea în cazul concret dedus soluţionării. 
Urmare a necesităţii clarificării unor aspecte privind modalităţile de interpretare autentică a legii s-a luat în vedere cunoaşterea reglementărilor existente la nivelul altor state în acest domeniu.

Sinteza de faţă  încearcă să evidenţieze o serie de aspecte legate de:
-existenţa ori inexistenţa unor reglementări privind interpretarea autentică a legii;

-dreptul la iniţiativă legislativă privind interpretarea autentică a legii;
- procedura vizând interpretarea autentică a legii.
Informaţiile prezentate au fost solicitate parlamentelor naţionale prin intermediul Centrului european pentru cercetare şi documentare parlamentară (ECPRD), prin solicitarea nr.1935/2012. Au răspuns Camerele legislative din state membre ale Uniunii Europene (ex : Belgia, Franţa, Germania, Spania, Letonia, Lituania, Marea Britanie, Portugalia, Slovenia, Cipru, Slovacia, Ungaria, Irlanda), alte ţări europene (Andorra, Norvegia, Serbia, Croaţia, Bosnia şi Herţegovina, Fosta Republică Iugoslavă a Macedoniei, Republica Moldova),  precum şi: Canada, Islanda, Israel.

Din analiza informaţiilor primate, pot fi relevate două situaţii specifice cu privire la interpretarea autentică a legii, şi anume:

- Inexistenţa unor reglementări specifice privind interpretarea autentică a legii operând numai interpretarea cauzală, prin intermediul instanţelor de judecată. Astfel, în majoritatea statelor interpretarea legii se realizează prin intermediul jurisprudenţei şi doctrinei, respectiv prin respectarea principiilor generale de drept şi a ordinii juridice şi constituţionale;
- Existenţa unor reglementări privind interpretarea autentică a legii la nivelul Constituţiilor, precum şi a Regulamentelor Camerelor legislative. 

1. CONSIDERAŢII GENERALE
Interpretarea legii se caracterizează prin finalitatea sa practică, şi anume corecta aplicare a legii. De aici rezultă că interpretarea legii este obligatorie, caracter susţinut de următoarele elemente: 

• oricât de perfectă ar fi legea, aceasta nu poate să prevadă toate cazurile la care urmează să se aplice, pentru că legea conţine reguli generale de conduită; 

• limbajul juridic are o anumită specificitate în raport cu limbajul uzual; 

• sarcina organului de aplicare a legii este cât se poate de dificilă, pentru că va trebui să stabilească: 

- dacă şi în ce măsură norma tipică se aplică la un caz concret; 

- dacă lipsa de claritate a legii poate fi suplinită prin interpretarea ei; 

- care este înţelesul exact al termenilor folosiţi în text şi dacă asemenea termeni au înţeles specific juridic. 

Interpretarea legii cunoaşte mai multe forme, iar pentru a se stabili felurile interpretării se folosesc de regulă următoarele criterii: 

a. puterea (forţa) obligatorie sau lipsa acesteia, criteriu în raport cu care interpretarea poate fi oficială sau neoficială; 

b. rezultatul la care se ajunge prin interpretare, criteriu în raport cu care interpretarea poate fi extensivă sau restrictivă; 

c. metoda folosită pentru interpretarea legii, criteriu în raport de care interpretarea poate fi literală, gramaticală, logică, sistematică şi istorică. 

Interpretarea oficială este forma interpretării ce se înfăptuieşte în exercitarea atribuţiilor ce revin organului de stat ce o face potrivit legii. 

Formele interpretării oficiale sunt : 

1. interpretarea generală sau legală ;
2. interpretarea autentică ; 

3. interpretarea cauzală. 

1. Interpretarea generală sau legală este acea formă de interpretare pe care puterea legislativă o face normelor de drept.
 Forţa juridică a interpretării este superioară celorlate forme de interpretare, ea având puterea actului normativ ce emană de la Parlament. I se spune “generală” pentru că este obligatorie pentru toţii subiecţii de drept la care se referă actul normativ interpretat şi legală pentru că are putere de lege. 

2. Interpretarea autentică este interpretarea făcută unui act normativ, ori numai unor dispoziţii din actul normativ respectiv, chiar de către organul care a emis acel act (supus interpretării). 

Dacă organul care interpretează norma de drept dintr-o lege este însuşi Parlamentul, interpretarea făcută este în acelaşi timp şi legală sau generală şi autentică. 

Forţa juridică a interpretării autentice este cea a legii în cazul în care interpretarea se face de către Parlament sau a actului normativ ce emană de la organul ce-şi interpretează propriul act. 

3. Interpretarea cauzală este acea formă a interpretării care se realizează cu prilejul soluţionării de către organele competente a diferitelor cazuri concrete. Are forţă juridică obligatorie numai pentru cazul soluţionat. Când această formă de interpretare este făcută de instanţele judecătoreşti se numeşte interpretare juridică şi are forţă obligatorie circumscrisă numai la cazul concret soluţionat printr-o hotărâre judecătorească definitivă şi ireversibilă. 
2. ASPECTE DE DREPT COMPARAT PRIVIND INTERPRETAREA AUTENTICĂ A LEGII

2.1 State în care este reglementată interpretarea autentică a legii

AUSTRIA

  
Interpretarea autentică a legii este reglementată sub două aspecte: la nivelul Codului civil austriac, ce prevede că Parlamentul poate interpreta un act normativ ţinând cont de situaţiile în care este necesară o astfel de interpretare. Textul interpretării va face parte din cuprinsul legii respective, iar procedura în acest caz este procedura legislativă ordinară.


Al doilea aspect referitor la interpretare este prevăzut de Constituţie şi vizează competenţa legislativă exercitată la nivel federal sau al Landurilor. Astfel, potrivit art.138 alin.2 din Constituţie
, Guvernul federal sau cel al unui land poate supune atenţiei Curţii Constituţionale interpretarea unei anumite legi. Decizia Curţii Constituţionale este obligatorie şi va fi publicată în Monitorul Oficial.

BELGIA

Problematica legată de interpretarea autentică a legii este relevată în textul art.84 din Constituţie
 ce prevede că interpretarea oficială a actelor normative nu se poate face decât prin lege.

Astfel, legea de interpretare face parte integrantă din textul legii iniţiale şi intră în vigoare de la data adoptării.

De asemenea, iniţiatorii unei legi de interpretare pot fi parlamentari sau membri ai guvernului, iar procedura utilizată pentru adoptarea unei legi de interpretare este identică cu procedura legislativă ordinară.

BOSNIA ŞI HERŢEGOVINA

Interpretarea autentică a legii este prevăzută în Regulamentele celor două Camere. De asemenea, interpretarea legii poate fi cerută Parlamentului de autorităţile responsabile cu aplicarea acesteia.

Astfel, potrivit art.131 al Regulamentului Camerei inferioare a Parlamentului
, interpretarea autentică a legii va determina cu acurateţe sensul original al textului şi va clarifica termenii care dau naştere la ambiguităţi în contextul legii. 

Solicitarea de interpretare autentică a unei legi va fi înaintată Preşedintelui Camerei, care va trimite cererea comisiei de specialitate, Comisiei legislative şi juridice, precum şi Guvernului pentru obţinerea de avize.

După ce Comisia Legislativă şi Juridică şi Guvernul îşi formulează punctele de vedere asupra solicitării vizând interpretarea autentică a legii în cauză, vor trimite, în termen de 20 zile de la primirea solicitării, opiniile motivate comisiei de specialitate. La rândul ei, comisia de resort va redacta un raport pe care îl va trimite Comisiei legislative şi juridice care va redacta raportul final, pe care îl va înainta Preşedintelui Camerei, urmând a fis supus adoptării plenului Camerei.

Art.132 din acelaşi Regulament al Camerei inferioare prevede că interpretarea autentică adoptată de Legislativ va deveni parte integrantă din legea respectivă. 

Legat de aceasta, art.133 din Regulamentul Camerei inferioare stipulează că interpretarea autentică a legii va intra în vigoare de la data aplicării legii la care se referă.
De asemenea, interpretarea autentică a legii va fi publicată în Monitorul Oficial.
CIPRU

Reglementările privind interpretarea autentică a legislaţiei sunt relevate de Interpretation Act (Cap.1). Potrivit art.2 din acest act normativ : Această lege şi orice lege sau alte acte cu caracter public,  adoptate şi aflate în vigoare, vor fi interpretate în conformitate cu intenţia şi conţinutul terminologic existent la data adoptării lor, cu excepţia cazurilor unde există un text inconsistent de natură a afecta scopul pentru care acestea au fost iniţiate.

În ceea ce priveşte iniţiativa de interpretare autentică a unei legi aceasta revine, ca şi în cazul obişnuit al depunerii unei iniţiative legislative/propuneri de lege, membrilor Parlamentului şi Guvernului.

Referitor la această procedură pot fi menţionate expres art.49 – art.62 din Regulamentul Camerei Reprezentanţilor
. În cuprinsul textelor din Regulamentul Parlamentului se arată că orice iniţiativa legislativă, deci şi cea privind interpretarea autentică a unei legi, este depusă la comisia parlamentară de specialitate, însoţită de o expunere de motive asupra necesităţii acesteia, precum şi un studiu de impact asupra efectelor generate de acesta. La rândul ei, comisia de resort va întocmi un raport care va conţine propunerile de modificare, respectiv amendamentele depuse, dar şi observaţiile şi concluziile vizând oportunitatea sau respingerea unei astfel de propuneri, raport pe care îl va supune dezbaterii plenului Camerei. 

Legislativul va decide prin vot asupra propunerii de lege vizând interpretarea autentică a unei anumite legi.

Tot în acest sens, nu trebuie omisă competenţa Curţii Supreme de Justiţie în interpretarea legilor, care are la bază respectarea intenţiei legiutorului, fără încălcarea prevederilor constituţionale. Astfel, regula principală aplicată de instanţa supremă este aceea că, dacă interpretarea gramaticală duce la o intrepretare rezonabilă a dispoziţţilor în cauză, atunci nu va mai fi luată în considerare o altă metodă de interpretare.

Totuşi, în situaţia existenţei a două versiuni diferite de interpretare a unui act normativ, Curtea Supremă va decide asupra variantei corecte.

CROAŢIA

Conform art.171-173 din Regulamentul Parlamentului
 propunerile de interpretare a legilor sunt înaintate de către iniţiator (parlamentari, Guvern) Preşedintelui Camerei şi vor trebui să conţină titlul legii de interpretare, motivele interpretării, articolele sau textele la care se referă.

Preşedintele Camerei va trimite propunerea de interpretare  Comisiei Legislative, comisiei de resort şi Guvernului (dacă acesta nu este iniţiatorul) pentru a lua în considerare oportunitatea şi validitatea acesteia.

Comisia de resort şi Guvernul sunt ţinuţi de a redacta un raport asupra propunerii, pe care îl vor remite Comisiei Legislative în termen de 15 zile de la primirea acesteia.

 Dacă la împlinirea termenului de 15 zile, comisia de resort şi Guvernul nu formulează un punct de vedere asupra propunerii de interpretare autentică, se va considera că nu se opun adoptării acesteia.

După obţinerea avizelor din partea comisiei de specialitate şi a Guvernului, precum şi după confirmarea motivelor de interpretare de către Comisia Legislativă, aceasta va redacta textul propunerii şi al raportului pe care îl va supune adoptării plenului Camerei.

În cazul în care, Comisia Legislativă apreciază că propunerea referitoare la interpretarea unei anumite legi nu este justificată, acesta va informa plenul Camerei, iar acesta va decide prin vot.

GRECIA

Potrivit art.77 din Constituţie
, interpretarea autentică a legii revine puterii legislative. Legea de intrepretare va intra în vigoare de la data publicării acesteia.

De asemenea, art.73 din Constituţie respectiv art.84 din Regulamentul Parlamentului
 prevede că dreptul la iniţiativă legislativă aparţine membrilor Parlamentului şi Guvernului. În acest sens, orice propunere de lege se supune dezbaterilor din comisiile de specialitate, care vor decide asupra necesităţii unor acte normative de interpretare ce vor fi supuse adoptării plenului Parlamentului.

FOSTA REPUBLICĂ IUGOSLAVĂ A MACEDONIEI

Interpretarea autentică a legii este stipulată în art.175-176 din Regulamentul Adunării Naţionale
.

Astfel, o propunere privind interpretarea autentică a legii poate fi făcută de deputaţi, Guvern, Curtea Constituţională, Curtea Supremă de Justiţie, Procurorul General, Ombudsman-ul, primarii locali sau primarul general, precum şi de către consiliile municipalităţilor, în situaţia în care apare necesitatea unei intrepretări în legătură cu punerea în aplicare a legii.

Propunerea legislativă privind adoptarea unei intrepretări autentice a unei legi va fi înaintată Preşedintelui Adunării Naţionale şi trebuie să conţină titlul legii de interpretare, prevederile legale existente a căror interpretare este cerută, precum şi o expunere de motive.

De asemenea, Preşedintele Adunării va trimite iniţiativa privind legea de interpretare Comisiei legislative şi Guvernului. La rândul ei, Comisia legislativă va cere un aviz de la comisia parlamentară de resort, care se va pronunţa asupra oportunităţii acesteia.

În continuare, Comisia legislativă va lua în considerare avizele primite din partea Guvernului şi a comisiei de specialitate al cărei obiect îl constituie legea de interpretare şi va decide dacă propunerea este justificată.

Dacă Comisia legislativă decide că propunerea de interpretare autentică a unei legi este nejustificată, va redacta un raport în acest sens, pe care îl va înainta plenului Adunării, care va decide prin vot.
 Iniţiatorul/iniţiatorii propunerii de interepretare autentică a legii în cauză va fi/vor fi notificat/notificaţi asupra deciziei Camerei.

În condiţiile în care, Comisia Legislativă apreciază ca întemeiată propunerea de interpretare autentică a unei legi, va redacta textul legii de interpretare şi o va supune spre adoptare plenului Adunării.

Plenul Adunării va lua în considerare propunerea referitoare la interpretarea unei anumite legi şi poate accepta amendamente la aceasta.

Totodată, merită menţionat faptul că legea de interpretare trebuie să fie adoptată cu aceeaşi majoritate de voturi cu care a fost adoptată legea supusă interpretării autentice.
REPUBLICA MOLDOVA
Potrivit art.66 alin.c) din Constituţie
, interpretarea autentică a legilor organice şi ordinare intră în competenţa Parlamentului. 
Astfel, Parlamentul interpretează legile şi asigură unitatea reglementărilor legislative pe întreg teritoriul ţării.

În ceea ce priveşte conţinutul prevederilor constituţionale, art 135 din Constituţie
 menţionează că, Curtea Constituţională este competentă de a interpreta Legea fundamentală.

De asemenea, trebuie relevată şi Legea nr.780/2001 privind actele legislative
, care vizează şi metodele de interpretare a legislaţiei. În acest sens, merită reţinut Capitolul VIII din această lege, şi anume interpretarea actelor legislative, cu următoarele articole:
 
Articolul 42 Intervenirea interpretării

(1) Interpretarea actelor legislative reprezintă un sistem de operaţiuni logice prin care se explică sensul exact şi complet al dispoziţiilor normative.

(2) Prin interpretare se oferă soluţii juridice de realizare a normei de drept în sensul ei exact.

(3) Interpretarea este oficială când se face prin acte legislative de interpretare.
 
Articolul 43. Organele abilitate cu interpretarea actelor legislative
 (1) Interpretarea oficială a Constituţiei şi a legilor constituţionale ţine de competenţa exclusivă a Curţii Constituţionale.

(2)  Interpretarea oficială a actelor legislative altele decât cele de la alin.(1) ţine de competenţa exclusivă a Parlamentului.
 
Articolul 44. Actele de interpretare
 (1) Constituţia şi legile constituţionale sunt interpretate prin hotărâri adoptate de Curtea Constituţională cu votul a cel puţin 4 judecători.

 (2) Actele legislative altele decât cele de la alin.(1) sunt interpretate de Parlament prin acte legislative de aceeaşi forţă sau de o forţă juridică superioară.
Articolul 45. Caracterul retroactiv al actului legislativ de interpretare
Actul legislativ de interpretare nu are efecte retroactive, cu excepţia cazurilor când prin interpretarea normelor de sancţionare se creează o situaţie mai favorabilă subiectului de drept.
SLOVENIA

Procedura de adoptarea unei legi de interpretare autentică este consacrată de art.149-152 din Regulamentul Adunării Naţionale
.

Astfel, art.149 arată că propunerea de adoptare a unei legi de interpretare poate fi făcută la fel ca pentru o propunere de lege, respectiv parlamentari, Guvern, un număr determinat de cetăţeni cu drept de vot.

De asemenea, propunerea legislativă trebuie să conţină titlul, referiri la articolul/articolele asupra cărora se face interpretarea, expunerea de motive necesară, precum şi textul propus pentru interpretarea autentică. Preşedintele Camerei va trimite propunerea vizând legea de interpretare comisiei parlamentare de resort, Comisiei legislative şi juridice, precum şi Guvernului, pentru a obţine punctele de vedere ale acestora.

Potrivit art.150 din Regulamentul Adunării Naţionale, comisia parlamentară de resort va lua în dezbatere propunerea de adoptare a unei legi de interpretare după ce va obţine avizul Comisiei legislative şi juridice.

În cadrul dezbaterilor din comisia de specialitate se va lua în considerare, în primul rând, necesitatea adoptării unei legi de interpretare, iar în caz afirmativ se trece la discutarea textului propus.

Este demn de reţinut că, în cadrul comisiei parlamentare de resort, pot fi aduse amendamente asupra textului propunerii de interpretare autentică a legii.

Art.151 din Regulamentul Adunării Naţionale prevede că Legislativul dezbate şi votează în plenul său asupra propunerii de interpretare autentică a legii, a textului în cauză, precum şi asupra amendamentelor formulate de comisia de specialitate.

Dacă plenul Adunării adoptă propunerea vizând interpretarea autentică a legii, dar nu şi textul acesteia, este necesar ca, în cadrul Comisiei de resort să se redacteze, în colaborare cu Comisia legislativă şi juridică, un nou text privind interpretarea autentică.

Art.152 din Regulamentul Adunării Naţionale relevă faptul că textul privind interpretarea autentică implică votul majorităţii deputaţilor, în mod similar celui care a fost exercitat pentru legea la care se referă propunerea de interpretare autentică.

Legea de interpretare este publicată în Monitorul Oficial al Republicii. De asemenea, merită reţinut că o lege de interpretare nu mai poate fi amendată ulterior.
SERBIA
Procedura referitoare la interpretarea autentică a legii este prevăzută de art.194 -195 din Regulamentul Adunării Naţionale
.
 Astfel, propunerea privind adoptarea unei legi de interpretare revine deputaţilor, Guvernului, adunărilor provinciilor autonome, precum şi unui număr de cel puţin 30 000 de alegători.

Comisia constituţională şi pentru probleme legislative ia în considerare propunerile de interpretare autentică a unor legi şi, dacă în urma dezbaterilor rezultă că acestea sunt justificate, va redacta textul de lege care va fi înaintat plenului Adunării Naţionale pentru a fi votat. 
În cazul în care comisia consideră propunerea de lege privind interpretarea autentică a unei legi nejustificată, acesta va notifica iniţiatorul şi va redacta un raport către plenul Adunării Naţionale.

Totodată, procedura pentru adoptarea unei legi de interpretare autentică este prevăzută în Regulamentul Adunării Naţionale şi se realizează, de regulă, ca pentru orice lege ordinară, cu excepţia situaţiilor când se prevede altă procedură.
2.2 State în care nu este reglementată interpretarea autentică a legii

CANADA

Instanţele judecătoreşti au deplina competenţa de a interpreta legislaţia, în conformitate cu principiile generale de drept. Această interpretare are drept scop lămurirea unor aspecte care ţin de conţinutul normei juridice care necesită a fi explicate în litera şi spiritul dreptului civil.

În acest sens,  doctrina menţionează diferite modalităţi de interpretare juridică aflate la dispoziţia instanţelor, cum ar fi :

- originalitatea respectiv preeminenţa criteriilor legale / sensurilor avute în vedere la adoptarea legilor supuse interpretării ;

- dinamismul – ce presupune interpretarea prin referire la sensurile contemporane ale unei legi, atunci când acest lucru se impune ;

- metoda critică, ce vizează o interpretare din punct de vedere al terminologiei utilizate la redactarea unui text de lege.

Toate aceste modalităţi de interpretare au rolul de a elimina eventualele ambiguităţi, neclarităţi care pot apărea în cuprinsul unui text de lege şi care trebuie explicitate pe cale judiciară.

ELVEŢIA

Nu există reglementări privind interpretarea autentică a legislaţiei. Autorităţile au obligaţia de a respecta şi pune în aplicare legile. De asemenea, Curtea Supremă Federală interpretează legislaţia în conformitate cu principiile generale de drept şi ia în considerare aspectele de ordin terminologic, precum şi intenţia legiuitorului.

Tot în acest sens, Curtea Supremă Federală realizează interpretarea legislaţiei pe baza practicii judiciare şi a doctrinei specifice.
FRANŢA

În absenţa unor dispoziţii legale asupra interpretării autentice, interpretarea oficială revine Legislativului, cu condiţia ca acestă interpretare să precizeze în mod expres textele din legea în cauză, precum şi faptul că este cu aplicabilitate imediată pentru soluţionarea dosarelor aflate pe rolul instanţelor.

Având în vedere că asemenea legi de interpretare autentică sunt foarte rare, în general jurisprudenţa clasifică anumite legi ca fiind de natură interpretativă.

De asemenea, merită reţinută formularea dată de Curtea de Casaţie, care relevă că : ,, o lege nu poate fi considerată drept lege de interpretare, dacă ea consacră, fără a aduce modificări, un drept preexistent ce suportă o definiţie imperfectă susceptibilă de controverse”.

Dacă aceste condiţii sunt întrunite, atunci textul va face parte integrantă din legea în cauză iar efectele interpretării se vor aplica de la momentul adoptării legii.

Totuşi, se poate admite că o lege de interpretare poate fi luată în considerare de către instanţele de judecată din momentul când intră în vigoare dar cu respectarea principiului lucrului judecat.

FINLANDA

Legislativul nu are atribuţii în ceea ce priveşte interpretarea autentică a legii. Astfel, interpretarea legii este de competenţa instanţelor de judecată şi a autorităţilor publice în procesul de aplicare a legislaţiei.

Interpretarea legii se bazează pe legislaţia existentă şi pe doctrina şi practica judiciară existentă.

GERMANIA

Nu există reglementări privind interpretarea autentică a legii. Curtea Constituţională Federală, în conformitate cu atribuţiile conferite de Legea fundamentală, are competenţa de a interpreta legislaţia.
În cadrul metodelor de interpretare a unui text de lege trebuie luată în considerare voinţa actorilor implicaţi, aşa-numita intenţie subiectivă a legiuitorului, care se bazează în special pe raţionamentul juridic şi alte izvoare de drept.

Potrivit art.76 alin.2 al Regulamentului de procedură al Bundestag-ului german (GOBT)
 orice propunere legislativă trebuie "să fie însoţită de o scurtă justificare" a legii.

De asemenea, orice proiect de lege trebuie să conţină expunerea de motive, care să includă scopul şi necesitatea acelei legi şi a dispoziţiilor sale. 

Din punct de vedere al doctrinei, pentru interpretarea legislaţiei sunt folosite: metoda gramaticală, sistematică, teleologică şi istorică.
IRLANDA
Interpretarea autentică a legilor, după adoptarea acestora de către Parlament, este realizată de instanţele judecătoreşti. Acestea interpretează textele legale ţinând cont de Interpretation Act (2005)
, prevederile constituţionale, de legislaţia existentă, precum şi de modificările şi completările aduse acesteia.

De asemenea, prin Interpretation Act (2005) se arată principiile care stau la baza terminologiei şi a explicării conţinutului legislaţiei, fiind obligatorie interpretarea acesteia de către instanţe în conformitate cu intenţia legiuitorului. Astfel, instanţele nu pot verifica decât legalitatea, respectiv validitatea unei anumite legi în raport cu principiile generale de drept, având competenţa de a lua în considerare efectele generate de aplicarea legii.

Legat de aceasta, art.34 din Constituţie
 prevede că interpretarea legislaţiei trebuie făcută cu respectarea principiilor fundamentale şi ordinii constituţionale.

Este demn de reţinut şi art.25.4 din Constituţie
, care arată că, dacă există diferenţe în ceea ce priveşte interpretarea textului legii în versiunea irlandeză şi cea engleză, se va lua în considerare versiunea irlandeză.

Tot în acest sens, există posibilitatea consolidării legislaţiei prin republicare, care nu duce la modificări substanţiale ale acesteia, ci doar la clarificări de ordin tehnic şi terminologic.

ISLANDA
Nu există reglementări privind interpretarea autentică a legilor. Interpretarea legii este de competenţa instanţelor de judecată, iar un rol determinant revine Curţii Supreme de Justiţie care, prin deciziile sale, asigură unificarea practicii judiciare la nivel naţional.
ISRAEL

Interpretarea autentică este realizată de instanţele judecătoreşti, ca practică a sistemului de drept civil. De asemenea, există 3 acte normative care arată modalităţile de realizare a interpretării, şi anume: Interpretation Ordinance, The Foundation of Law no.5740/1980
, Interpretation Law no.5741/1981
.

Potrivit actelor normative sus-menţionate, atunci când instanţele de judecată, în vederea adoptării unor soluţii, nu găsesc răspunsuri clare în doctrină sau jurisprudenţă, vor interpreta şi decide în conformitate cu principiile fundamendale de respectare a libertăţii, echităţii şi ale dreptului civil.

De asemenea, interpretarea legii, precum şi a altor categorii de acte normative trebuie făcută cu luarea în considerare a terminologiei utilizate şi a respectării definiţiilor şi noţiunilor conceptuale.
LITUANIA
Legislaţia internă nu prevede niciun fel de dispoziţii ori proceduri vizând interpretarea autentică a legii.
LETONIA

Nu există reglementări privind interpretarea autentică a legislaţiei.
MAREA BRITANIE

Conform sistemului de drept britanic (common law), interpretarea legii este realizată de către instanţele de judecată. Acestea sunt competente de a soluţiona cauzele deduse judecăţii prin interpretarea legislaţiei, ţinând cont de principiile generale ale dreptului, jurisprudenţa în materie, doctrina şi cadrul legislativ existent.
MUNTENEGRU

Reglementările privind interpretarea autentică a legii, precum şi procedura utilizată în acest sens au fost abrogate în decembrie 2010 din Regulamentul Parlamentului muntenegrean
. Această abrogare a fost făcută ca urmare a adoptării noii Constituţii, ce nu prevede, în cadrul competenţelor Legislativului, interpretarea autentică a legilor şi altor acte cu caracter normativ adoptate de către acesta.

NORVEGIA

Nu există reglementări privind interpretarea autentică a legilor. Intrepretarea acestora se bazează pe luarea în considerare a jurisrudenţei, doctrinei, precum şi a izvoarelor de drept.

PORTUGALIA

Nu există reglementări specifice privind interpretarea autentică a legii. Actele normative sunt interpretate de către instanţele de judecată, care iau în considerare practica judiciară şi doctrina de specialitate.

Astfel, art.9 din Codul civil
 se referă la interpretarea legii şi relevă principiile care trebuie respectate, şi anume: interpretarea trebuie făcută având în vedere spiritul şi litera legii, ţinând cont de circumstanţele în care a fost adoptat actul normativ; cel ce intrepretează legea trebuie să aibă în vedere intenţia legiutorului; stabilirea sensului interpretării va avea drept scop obţinerea unor soluţii prin clarificări terminologice.

Totodată, art.13 din Codul civil se referă la aplicarea temporală a legii şi menţionează faptul că interpretarea face parte integrantă din corpul legii, cu toate efectele subsecvente, iar mărturia/ declaraţia dată în faţa instanţei poate fi retrasă dacă legea de interpretare este mai favorabilă în acest caz.

POLONIA

Constituţia Poloniei nu prevede conceptul de interpretare autentică a legii, iar Parlamentul nu are competenţa de a interpreta textele legilor adoptate.

Potrivit art.178 din Constituţie
, instanţele de judecată  au competenţa de a interpreta legislaţia, cu respectarea principiilor generale de drept.

De asemenea, nu există proceduri speciale ce vizează regulile de interpretare a legii.

RUSIA

Nu există reglementări privind interpretarea autentică a legii. Singura referire la interpretare se regăseşte în cuprinsul art.125 din Constituţie
 şi vizează interpretarea oficială de către Curtea Constituţională a prevederilor constituţionale, ca urmare a unei sesizări din partea Preşedintelui, Consiliului Federaţiei, Dumei de Stat, Guvernului, organelor legislative de la nivelul regiunilor.

SPANIA

Potrivit art.5.1 din Legea organică nr.6/1985
 privind puterea judecătorească, competenţa în ceea ce priveşte interpretarea autentică a legislaţiei îi revine Tribunalului Constituţional.

Nu există reglementări privind iniţiativa, respectiv procedura pentru interpretarea legii. Actele normative adoptate au un caracter desinestătător, iar orice amendare a acestora se poate face doar prin adoptarea unei alte legi de modificare.
SLOVACIA
Nu există reglemetări privind interpretarea autentică a legii. Parlamentul nu are competenţă în acest domeniu.

Expunerile de motive la legile adoptate de Parlament, practica juridică şi doctrina stau la baza soluţiilor instanţelor de judecată competente să verifice validitatea actelor normative.

UNGARIA

Art.28 din Constituţie
 relevă că instanţele de judecată pot interpreta actele normative adoptate de Parlament, cu respectarea sensurilor şi intenţiei legiuitorului şi în conformitate cu prevederile constituţionale. De asemenea, textul aceluiaşi articol arată că judecătorii vor interpreta textele legale în scopul respectării interesului public şi a normelor morale în cadrul desfăşurării raporturile comerciale sau civile.
Tot în acest sens, deciziile Curţii Supreme de Justiţie sunt obligatorii pentru toate instanţele şi constituie practica în materie.

